ΓΡΑΠΤΗ ΕΡΩΤΗΣΗ E-0962/00

υποβολή: Gorka Knrr Borrs (Verts/ALE) προς την Επιτροπή

(29 Μαρτίου 2000)

Θέμα: Παραγωγή φουντουκιού στην Καταλονία

Η Καταλονία αποτελεί, τόσο στην Ισπανία όσο και στην Ευρωπαϊκή Ένωση, σημαντική περιοχή παραγωγής φουντουκιού και ξηρών καρπών. Περισσότερο από το 90 % της παραγωγής φουντουκιού στην Ισπανία συγκεντρώνεται στην Καταλονία και σε ορισμένους δήμους η παραγωγή αυτή συνιστά το 85 % των καλλιεργούμενων εκτάσεων. Τα φουντούκια της Καταλονίας πρέπει πλέον να ανταγωνιστούν τα φουντούκια που παράγονται στην Τουρκία, στις Ηνωμένες Πολιτείες και στη Βόρεια Αφρική, και που έχουν κατακλύσει τις αγορές εισαγωγών της ΕΕ λόγω της χαμηλής τιμής, πράγμα που δημιουργεί μεγάλα προβλήματα στους παραγωγούς πουποχρεούνται να ανταγωνιστούν με τους όρους αυτούς, τα εισαγόμενα προϊόντα. Κατά τα τελευταία χρόνια, η ΚΟΑ οπωροκηπευτικών καθόρισε σύστημα άμεσων ενισχύσεων για φουντούκια συγκομιδής της περιόδου εμπορίας 1997/1998, 1998/1999 και 1999/2000 για την εξασφάλιση ελάχιστου εισοδήματος στους παραγωγούς. Η περίοδος συγκομιδής 1999/2000 είναι η τελευταία περίοδος χορήγησης κοινοτικών ενισχύσεων και, συνεπώς, τούτο θα συντελέσει στη μείωση της εισοδηματικής ικανότητας ενός σημαντικού τομέα των καταλανών παραγωγών γεωργικών προϊόντων.

Γνωρίζει η Επιτροπή τη σπουδαιότητα της παραγωγής φουντουκιού στην Καταλονία;

Τι μέτρα σκοπεύει να λάβει η Επιτροπή για να διασφαλίσει τη διατήρηση του εισοδήματος των καταλάνων παραγωγών φουντουκιού;

Σκοπεύει η Επιτροπή να εξασφαλίσει ότι η ΚΟΑ οπωροκηπευτικών θα προβλέψει την ανανέωση των άμεσων ενισχύσεων προς τους παραγωγούς φουντουκιού, όπως ορίζει το άρθρο 55 του κανονισμού (ΕΚ) 2200/1996(1) για τις περιόδους εμπορίας 1997/1998, 1998/1999 και 1999/2000;

(1) ΕΕ L 297 της 21.11.1996, σελ. 1.

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-0955/00 και E-0962/00

(10 Μαΐου 2000)

Το μεγαλύτερο μέρος της έκτασης που καλλιεργείται με καρπούς με κέλυφος στην Καταλονία έχει τύχει χρηματοδοτικής στήριξης επί 10 έτη σύμφωνα με τις διατάξεις του Τίτλου ΙΙα του κανονισμού (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργάνωσης της αγοράς στον τομέα των οπωροκηπευτικών(1) προκειμένου να βελτιωθεί η παραγωγικότητα και η ανταγωνιστικότητα των εν λόγω προϊόντων. Η κοινοτική δαπάνη για τους καρπούς με κέλυφος ανήλθε σε 725 εκατ. ευρώ από το 1990 έως το 1999. Περαιτέρω δαπάνη άνω των 250 εκατ. ευρώ για σχέδια βελτίωσης που βρίσκονται ακόμη σε στάδιο εφαρμογής προβλέπεται μέχρι το 2006.

Σχεδόν όλη η έκταση που καλλιεργείται με φουντουκιές στην Καταλονία έχει τύχει ειδικής κατ' αποκοπή ενίσχυσης για φουντούκια που χορηγήθηκε για την περίοδο 1997 έως 2000 σύμφωνα με τις διατάξεις του άρθρου 55 του κανονισμού του Συμβουλίου (ΕΚ) αριθ. 2200/96 της 28ης Οκτωβρίου 1996 για την κοινή οργάνωση των αγορών στον τομέα των οπωροκηπευτικών(2).

Τα εν λόγω μέτρα έπρεπε πάντοτε να έχουν προσωρινό και φθίνοντα χαρακτήρα προκειμένου να επιτρέπουν την ανάληψη χρηματοδοτικής ευθύνης από τους καλλιεργητές.

Από το 1997 παρέχεται ενίσχυση για καρπούς με κέλυφος και χαρούπια όπως για όλα τα άλλα προϊόντα στον τομέα των οπωροκηπευτικών μέσω του καθεστώτος του επιχειρησιακού ταμείου του Κανονισμού του Συμβουλίου (ΕΚ) αριθ. 2200/96 που προβλέπει χρηματοδοτική στήριξη για όλα τα οπωροκηπευτικά που διατίθενται στο εμπόριο από τις οργανώσεις παραγωγών.

Τα κράτη μέλη μπορούν επίσης να συμπεριλάβουν καρπούς με κέλυφος στα σχέδια αγροτικής στήριξης σύμφωνα με τους όρους του κανονισμού του Συμβουλίου (ΕΚ) αριθ. 1257/99 της 17ης Μαΐου 1999 για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και για την τροποποίηση και κατάργηση ορισμένων κανονισμών(3).

(1) ΕΕ L 118 της 20.5.1972.

(2) ΕΕ L 297 της 21.11.1996.

(3) ΕΕ L 160 της 26.6.1999.